text: Helligtrekongers Kirke
  
  publiceret: 2023-07-13 14:08:32+02:00
  Helligtrekongers Kirke er en kirke i Vallensbæk Sogn, som ligger i nordenden af den gamle Vallensbæk Landsby. Kirken ligger umiddelbart nordvest for den middelalderlige Vallensbæk Kirke, kun adskilt af Kirkebakke Allé hvor begge kirker har adresse.
  Kirken er opført i 2011-2012 efter tegning af arkitekten Peder Elgaard fra tegnestuen ERIK Arkitekter. Kirken er opbygget af to cylindre. Den ydre er af stål og glas, og fungerer som våbenhus og sakristi, mens den indre cylinder af hvidkalket tegl indeholder selve kirkesalen.
  Indvendigt er kirken præget af sine hvidligt grå vægge, flere steder med indmurede mønstre, og de store vinduespartier, som tilsammen med lokalets karakteristiske runde form og det høje loft giver rummet et let og luftigt præg.
  Kirkens inventar er samtidigt med selve bygningen. Den cylindriske døbefont og alterbordet er af rød granit, mens kirkens inventar i øvrigt er af massivt egetræ og tegl.
  Kirken er udsmykket med flere bibelcitater, som er udvalgt af digteren Søren Ulrik Thomsen og udformet af Carl H.K. Zakrisson (født 1963) og Allan Daastrup.